སྔོན་གྱི་དུས་སུ་རྒྱལ་དབང་ལྔ་པ་ཆེན་མོས་ཕུན་ཚོགས་དྲི་ལྡན་བསང་མཆོད་གང་གཱའི་རྒྱུན།།མི་གཙང་ཉེས་ཚོགས་འཁྲུད་པའི་ཆོ་ག་མཁན།།ཞེས་བསང་གི་ཐོག་མའི་གོ་དོན་དང་བྱེད་ལས་ནི་མི་གཙང་བའམ་བཙོག་གྲིབ་སེལ་བར་བྱེད་པ་དེ་ཡིན་པར་གསུངས་འདུགའགའ་ཞིག་གིས་དུ་བ་ལ་བརྟེན་ནས་མནོལ་གྲིབ་དག་པར་བཤད།གདོད་མའི་བོན་གྱི་ལུགས་སུ་འབྱུང་བ་བཞི་ལ་གནས་པའི་ལྷ་ཡོད་པར་སྨྲ་བ་དང་།སྣོད་བཅུད་ཀྱི་སྐྱེ་དངོས་ཡོད་དོ་ཅོག་འབྱུང་བ་བཞི་ལས་སྐྱེས་ཤིང་མཐར་འབྱུང་བ་བཞི་ལ་ཐིམ་པར་བྱ་དགོས་པའི་འདོད་ཚུལ་འདིས་གཤིན་པོ་དུར་འཇུག་བྱ་ཚེ་མི་ལ་བསྲེགས་པ།ཆུ་ལ་བསྐུར་བ།ས་འོག་ཏུ་འཇུག་པ།རླུང་སྟེ་བྱ་རྒོད་ལ་གཡེང་བ་བཅས་བེམ་པོ་དེ་ཉིད་ངེས་པར་འབྱུང་བ་བཞི་གང་རུང་ལ་ཐིམ་པར་བྱེད་པའང་གནད་འདི་ལ་ཐུག་པར་སྙམ།དེ་བཞིན་ཆེས་སྔ་བའི་གནའ་ཤུལ་བང་སོ་དག་ན་བེམ་པོ་མེ་ལ་སྲེག་པའི་སོལ་བ་མཐོང་ཡུལ་དུ་ཡོད་པ་སོགས་ལ་གཞིགས་ན་མི་ནི་ཆེས་གདོད་མ་ནས་མེས་པོ་གོང་མ་ཚོས་ཧ་ཅང་གཙིགས་ཆེན་བྱེད་པ་མཐོང་ཐུབ་ལ།བོད་ཀྱི་དམངས་ཁྲོད་དུའང་བྱ་དེ་ཕོ་ལྷ་ཡུལ་ལ་མེ་སློང་དུ་སོང་བའི་ངག་རྒྱུན་ངོ་མཚར་བ་མང་།དེང་དུས་དུར་ས་གསར་དུ་འཚོལ་བ་ལ་ངག་རྒྱུན་དུ་རི་ཡག་ས།ས་གཙང་ས་སོགས་གཙང་ཞེས་པའི་ཐ་སྙད་འདི་དང་མ་བྲལ་བ་ལ་བསམས་ན་མི་སོགས་འབྱུང་བ་བཞིའི་རང་སྟེང་ནས་གཙང་གི་གོ་དོན་ཞིག་མི་མངོན་ཤུགས་ནས་བསྟན་ཡོད་པ་གོ་ནུས།བེམ་པོ་དེ་མེ་ལ་བསྲེགས་པས་རོའི་སྟེང་གི་བཙོག་གྲིབ་དང་དྲི་མ་ཡོད་ཚད་བསངས་ཐུབ་པ་རིགས་པས་གྲུབ་ཅིང་།ལྷ་གསོལ་བསང་མཆོད་ཀྱི་སྐབས།མཆོད་པའི་རིགས་ལ་ཆོ་ག་སྣ་ཚོགས་ཤིག་ཡོད་ཀྱང་བསྡུས་ན་མཆོད་རྫས་རྗེན་པར་བཤམས་ནས་མཆོད་པ་དང་།ཡང་ན་མེ་ལ་སྦྱིན་སྲེག་བྱས་ནས་མཆོད་པའི་ལུགས་གཉིས་མཆིས།རྒྱ་ནག་གི་སྲོལ་དུ་རང་གི་ཡང་མེས་ཀྱི་བང་སོའི་མདུན་དུ་འབུལ་རྒྱུའི་དངོས་པོ་རྣམས་རྗེན་པར་བཤམས་པ་དང་།བོད་ཀྱིས་གཙོ་བོ་ཙན་དན་ག་བུར་གུར་གུམ་ཨ་ག་རུ་ཛཱཏི་སྟེ་དྲི་བཟང་ལྔ་དང་རིན་པོ་ཆེའི་རིགས་དང་།གྲོ་ནས་སོགས་འབྲུའི་རིགས་དང་།གོས་དར་སོགས་ཟ་འོག་གི་རིགས་དང་།ཨ་ག་རུ་ཨུཎྞལ་ཀུ་མུད་སོགས་མེ་ཏོག་གི་རིགས་དང་།བདུག་སྤོས་རྒྱ་སྤོས་སོགས་སྤོས་ཀྱི་རིགས་དང་།ཤུག་པ་བ་ལུ་འཁན་པ་སོགས་བསང་རྫས་ཀྱི་རིགས་དང་།དཀར་གསུམ་མཁོ་དགུའི་དཔལ་འབྱོར་ཞེས་མི་རང་རང་གིས་འབྱོར་ཚད་ལྟར་དངོས་པོ་གང་འོས་མེ་ལ་བསྲེགས་ནས་མཆོད་པའི་སྲོལ་ཡོད།